Non mi nd'ischides
(1° Premio- XII Edizione del Concorso di Poesia Sarda “Sa quartina” – Meana Sardo, 12.10.2008)

S’ijerru in coro meu ch’est bintradu,
dae cando sas lughes che sun mortas
de cuss’amore chi, po cantas bortas,
m’as ammustradu umìle e m’as donadu.

Como che ses inube est sempr’ ‘eranu,
ube sa lughe mai si che morit,
ube perunu male t’addolorit
e donzi zassu umbrosu est solianu.

E deo chirco pasu po sa mente,
poninde fattu a’ custas dies mias.
Ma cun affannu colo custas bias,
pensande a tie, a coro sufferente.

Cantu mi mancas l’isco solu deo,
ca su fïore meu est allizadu.
Ite bi poto fagher? est su fadu;
ma si bi penso, ancora non bi creo.

In custu tempus longu, chena fine,
m’abbandono, serenu, in bisos caros,
chi mi giughen in cussos logos craros
ube t’intendo e bio, in su mudine.

E m’accumpanzan fin’a costas tuas,
ub’ ‘e fïores su profumu intendo.
Chi nudda est beru contu non mi rendo
e ti naro: “Pïùs non ti che fuas”.

E mi ‘enit sa gana ‘e abbarrare
drommidu, in paghe, in padros fïoridos,
po m’intender pesare sos sentidos,
subra sas alas tuas, a bolare.

Non mi nd’ischides, tando, vida mia;
làssami ‘e séi, lassa chi l’intenda,
po calch’iscutta ebbìa, cussa prenda,
su bene pïùs mannu chi tenìa.

9 marzo 2008